Fire danske gymnasieelever viste for to uger siden uge, at de dissekerer igler, mikroskoperer mider og analyserer proteinbindinger bedre end de fleste.

Konkurrencen: Deltagere fra 71 forskellige lande.

Én dag med fire praktiske laboratorieforsøg af hver 1½ times varighed, hvor de under tidspres blandt andet skulle dissekere igler, undersøge farvestoffer hos planter, beregne populationsstørrelser, mikroskopere munddele hos mider og analysere proteinbinding til DNA-molekyler.

Én dag med teoretiske prøver, hvor de skulle besvare om 400 biologiske udsagn var sande eller falske.

Deltagernes scorer i de forskellige konkurrencer bliver lagt sammen, og de bliver inddelt i tre forskellige lag.

Deltagerne der ender blandt de øverste 10 procent får guld, de næste 20 procent får sølv og de efterfølgende 30 procent får bronze.

Efter at have fremvist deres evner i et laboratorium ved Den Internationale Biologi Olympiade i Irans hovedstad Teheran vandt de fire danske elever en række medaljer.

Læs også : Sølvmedaljer til danske gymnasieelever i international fysik-olympiade

Claudia Lassen fra Sukkertoppen Gymnasium vandt bronze, Mikkel Yang og Andreas Rygaard fra Birkerød Gymnasium, HF, IB og Kostskole vandt henholdsvis bronze og sølv og Rasmus Hildebrandt, HCØ Gymnasium vandt endnu en bronzemedalje.

- Det er ret stort. Når der er så mange med, kan man ikke lade være med at være lidt stolt, siger Andreas Rygaard om præstationen i turneringen, hvor der var deltagere fra 71 lande med.

Traditionelt sætter de asiatiske lande sig på de øverste pladser ved Olympiaden, så det er ifølge Styregruppen bag den danske deltagelse, noget af en bedrift at komme hjem med fire medaljer.

Botanik på skemaet

De fire unge danskeres medaljehøst var kulminationen på en rejse, der startede i november sidste år. Her stillede de sammen med 2430 gymnasieelever fra hele landet op til de indledende runder i den nationale biologikonkurrence.

Efter to udskillelsesrunder var de fire deltagere fundet, og forberedelsen til olympiaden kunne gå i gang.

Læs også : Det siger gymnasierne selv om store karakterforskelle

Umiddelbart inden afrejsen tilbragte de fire deltagere et par dage i Københavns Botaniske Have og i Landbohøjskolens Have.

- Vi forberedte os ekstra godt på botanik. Det er ikke et område, der er så meget fokus på i den danske gymnasieskole – i hvert fald ikke på biotek-linjen, som jeg er på, siger Andreas Rygaard.

Velkommen på forsiden

Danskerne kommer ikke blot hjem med sølvtøj i bagagen men formentlig også et papirudklip i jakkelommen.

Flere iranske aviser valgte nemlig at bringe billeder af de fire gymnasieelevers tale til åbningsceremonien på forsiden.